Diari Oficial de la Generalitat Valenciana


Sumari del DOGV 5966, del 03-03-2009 (2009/2470)

DECRET 32/2009, de 27 de febrer, del Consell, pel qual es crea la Facultat de Ciències Sociosanitàries a la Universitat Miguel Hernández d'Elx.
-----------------------------------------------------------------------------------------------------------------------------------------------

### Dades del document

Número de DOGV
:   5966

Data del DOGV
:   03-03-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/2470


Data del document
:   27-02-2009

Organisme emissor
:   Conselleria d'Educació

Tipus de document
:   Decret

Descriptors 

:   * Universitat Miguel Hernández
    * títol d'estudis
    * universitat
    * centre d'ensenyament
    * legislació

DECRET 32/2009, de 27 de febrer, del Consell, pel qual es crea la Facultat de Ciències Sociosanitàries a la Universitat Miguel Hernández d'Elx. [2009/2470]  
La Universitat Miguel Hernández d'Elx ha sol·licitat autorització per a la creació de la Facultat de Ciències Sociosanitàries, que té previst impartir les ensenyances conduents a les titulacions de Ciències de l'Activitat Física i de l'Esport, i Psicologia, que actualment s'impartixen a la Facultat de Ciències Socials i Jurídiques de l'esmentada universitat.  
Es tracta, per tant, d'un procés de reorganització justificat per l'específica situació de canvi en què està immersa la universitat, amb la substitució dels actuals títols de primer i segon cicle pels futurs títols de grau i la incorporació dels títols oficials de màster i doctorat, així com l'adscripció necessària dels futurs títols de grau a alguna de les branques de coneixement que s'arrepleguen en l'article 12 del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials.  
La transformació dels títols de Psicologia i de Ciències de l'Activitat Física i de l'Esport en títols de grau comporta la seua vinculació a la branca de Ciències de la Salut, però, atés que aquells tenen un vessant sanitari, al mateix temps que un altre vessant clarament social, que els diferencia de la resta de títols de la branca de Ciències de la Salut, es considera convenient la creació de la Facultat de Ciències Sociosanitàries.   
En l'expedient consta la documentació justificativa que exigix l'article 7 de la Llei 4/2007, de 9 de febrer, de la Generalitat, de Coordinació del Sistema Universitari Valencià.  
El Consell Valencià d'Universitats i de Formació Superior va ser informat de la proposta relativa a la creació de la Facultat de Ciències Sociosanitàries de la Universitat Miguel Hernández d'Elx, en sessió de 10 de febrer de 2009, i consta en l'expedient l'informe favorable de l'Agència Valenciana d'Avaluació i Prospectiva.  
Per tot això, de conformitat amb el que preveu l'article 8 de la Llei Orgànica 6/2001, de 21 de desembre, d'Universitats, modificat per la Llei Orgànica 4/2007, de 12 d'abril, i els articles 6 al 9, 13.2 i 16 del Reial Decret 557/1991, de 12 d'abril, sobre creació i reconeixement d'universitats i centres universitaris, a proposta del conseller d'Educació i amb la deliberació prèvia del Consell, en la reunió del dia 27 de febrer de 2009,  
DECRETE  
Article 1. Autorització de creació de una facultat universitària  
S'autoritza la creació de la Facultat de Ciències Sociosanitàries a la Universitat Miguel Hernández d'Elx.  
Article 2. Autorització d'ensenyances  
S'autoritza a la Facultat de Ciències Sociosanitàries per a organitzar i impartir els títols oficials de Llicenciat en Ciències de l'Activitat Física i de l'Esport i Llicenciat en Psicologia.  
Article 3. Inscripció en el Registre d'Universitats, Centres i Títols   
D'acord amb l'article 13.1 del Reial Decret 1509/2008, de 12 de setembre, pel qual es regula el Registre d'Universitats, Centres i Títols, la creació de la Facultat de Ciències Sociosanitàries de la Universitat Miguel Hernández d'Elx es comunicarà a este registre per a la seua inscripció.  
Article 4. Comunicació a la Conferència General de Política Universitària  
D'acord amb l'article 8.3 de la Llei Orgànica 6/2001, de 21 de desembre, d'Universitats, modificat per la Llei Orgànica 4/2007, de 12 d'abril, de la present autorització es donarà informació a la Conferència General de Política Universitària.   
disposició final  
Única. Efectes  
El present decret tindrà efectes des del dia que es publique en el Diari Oficial de la Comunitat Valenciana.  
València, 27 de febrer de 2009  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN